Diari Oficial de la Generalitat Valenciana


Sumari del DOGV 7017, del 06-05-2013 (2013/4520)

DECRET 55/2013, de 3 de maig, del Consell, pel qual es crea i regula la Comissió Delegada del Consell per a la Ciència, la Tecnologia i la Innovació.
-----------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/05/03/55/dof/vci/html**

### Dades del document

Número de DOGV
:   7017

Data del DOGV
:   06-05-2013

Secció del DOGV
:   I. DISPOSICIONS GENERALS

Número del document
:   2013/4520


Data del document
:   03-05-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * Comissió delegada del Consell Per A la Ciència, la Tecnologia i la Innovació
    * investigació científica
    * política d'investigació
    * recerca i desenvolupament
    * reglament intern
    * innovació
    * legislació
    * canvi tecnològic

DECRET 55/2013, de 3 de maig, del Consell, pel qual es crea i regula la Comissió Delegada del Consell per a la Ciència, la Tecnologia i la Innovació. [2013/4520]  
PREÀMBUL  
  
L'Estatut d'Autonomia de la Comunitat Valenciana establix les competències regionals en matèria d'investigació i desenrotllament. Així, la disposició 7a de l'article 49.1 de l'Estatut especifica que la Generalitat té competència exclusiva sobre la investigació, les acadèmies i el foment i desenrotllament de la investigació, el desenrotllament i la innovació a escala regional, sense perjuí del que disposa el número 15 de l'apartat 1 de l'article 149 de la Constitució Espanyola.  
A més, l'article 19.1 de l'Estatut d'Autonomia especifica que, en l'ambit de les seues competències, la Generalitat impulsarà un model de desenrotllament equitatiu, territorialment equilibrat i sostenible, basat en la incorporació de processos d'innovació, i l'article 52.2 preveu que la Generalitat fomentarà el seu sistema de ciència i tecnologia, promovent la seua articulació i la cooperació entre els seus agents a fi de fomentar el desenrotllament tecnològic i la innovació per a recolzar el progrés i la competitivitat empresarial de la Comunitat Valenciana. Finalment, l'article 79.1 del Estatut d'Autonomia establix que la Generalitat fomentarà la cooperació entre els agents públics i privats que constituïxen el sistema valencià d'investigació, desenrotllament i innovació.  
  
La Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, va establir el Pla General Estratègic de Ciència i Tecnologia de la Comunitat Valenciana, alhora que es determinaven els òrgans de coordinació i la seua execució.  
Dins dels objectius que s'ha marcat el Consell, conseqüent amb les responsabilitats que comporten les atribucions incloses per l'Estatut d'Autonomia de la Comunitat Valenciana, es troba efectuar una revisió actualitzada, profunda i qualitativa de les estratègies d'actuació del sistema valencià de ciència, tecnologia i innovació, en el marc de l'Estratègia Europa 2020, a fi d'aconseguir un model de creixement intel·ligent, sostenible i integrador.   
La coordinació de les polítiques de ciència, tecnologia i innovació amb el Govern d'Espanya i amb la Unió Europea, així com amb la resta de les polítiques sectorials, a fi de generar les sinergies i complementarietats necessàries, implica la coresponsabilitat de les administracions competents i l'adopció de criteris compartits en matèria de gestió, avaluació i, si és el cas, la implantació de models de cofinançament. Esta coordinació permet alinear i donar coherència, sense per això perdre de vista l'especificitat i les característiques del sistema valencià de ciència, tecnologia i innovació, a la nostra estratègia amb els objectius perseguits per la Unió Europea en matèria d'I+D+i, definits en la Comunicació de la Comissió Europea «Unió per la Innovació» publicada en octubre de 2010, en el marc per al finançament d'estes activitats, «Horitzó 2020», així com amb l'Estratègia Espanyola de Ciència i Tecnologia i d'Innovació 2013-2020, facilitant la col·laboració i participació dels nostres agents, en l'entorn nacional i europeu de forma natural, constant i creixent.  
La Unió Europea està fent un gran esforç per a deixar arrere la crisi i crear les condicions propícies per a una economia més competitiva que genere més ocupació. L'Estratègia Europa 2020 perseguix aconseguir un creixement intel·ligent, a través d'inversions més eficaces en educació, investigació i innovació; sostenible, gràcies a l'impuls decidit a una economia competitiva i baixa en carboni; i integrador, que pose l'èmfasi en la creació d'ocupació i l'increment del benestar.  
En este àmbit, recentment ha aprovat el Consell Europeu, sobre la proposta de la Comissió Europea, el programa específic amb què s'executa Horitzó 2020, el futur Programa Marc d'Investigació i Innovació (2014-2020), que durant 2013, el Parlament Europeu i el Consell Europeu discutiran les seues respectives propostes per a arribar a un acord de manera que Horitzó 2020 puga estar operatiu en 2014.  
  
Així mateix, en el marc de la política regional europea, l'especialització intel·ligent emergix com a element clau per a ubicar polítiques d'innovació, impulsant i concentrant el suport polític i les inversions regionals a Europa en prioritats clau, reptes i necessitats per al desenrotllament basat en el coneixement i la innovació.  
En el marc de la Llei 14/2011, d'1 de juny, de la Ciència, la Tecnologia i la Innovació, es va aprovar l'Estratègia Espanyola de Ciència i Tecnologia i d'Innovació 2013-2020, i que integra l'Estratègia Nacional de Ciència i Tecnologia i l'Estratègia Espanyola d'Innovació que, en consonància amb Horitzó 2020, es dirigirà al foment i desenrotllament de les activitats d'I+D+i i a l'important paper que estes activitats exercixen en el desenrotllament de les activitats econòmiques, la generació d'ocupació, el lideratge científic i empresarial del país i per tant en la millora de la competitivitat i la recuperació de la senda del creixement econòmic d'Espanya. L'Estratègia Espanyola fixa els eixos prioritaris que cobrixen tot el procés de desplegament i aplicació de la investigació científica i tecnològica «des de la idea al mercat» potenciant el talent i l'ocupabilitat, l'excel·lència de la investigació científica i tècnica, el lideratge empresarial en I+D+i, i orientant les actuacions als reptes de la societat i la internacionalització del sistema.  
  
En este marc institucional s'estima adequat la creació d'una comissió delegada del Consell que, inspirada en la necessària col·laboració, cooperació i diàleg dels distints departaments, dissenye, amb una visió de futur posada en 2020, un marc estratègic per a les polítiques de ciència, tecnologia i innovació que impulse les reformes estructurals, definisca els incentius i determine els objectius i esforços que és necessari realitzar per a crear les capacitats de ciència, tecnologia i innovació que facen de la Comunitat Valenciana una regió innovadora, amb una indústria competitiva que pose l'èmfasi en la creació d'ocupació i que reforce la nostra posició internacional en un escenari global.  
  
De conformitat amb tot això, en virtut del que preveuen els articles 49.1.7ª i 79.1 de l'Estatut d'Autonomia de la Comunitat Valenciana, i el que disposa l'article 24 de la Llei del Consell, a proposta del conseller d'Economia, Indústria, Turisme i Ocupació i amb la deliberació prèvia del Consell, en la reunió del dia 3 de maig de 2013,   
  
DECRETE  
  
Article 1. Creació i funcions de la Comissió Delegada del Consell per a la Ciència, la Tecnologia i la Innovació  
1. Es crea la Comissió Delegada del Consell per a la Ciència, la Tecnologia i la Innovació, adscrita a la conselleria competent en matèria d'innovació tecnològica, amb les funcions, competències, composició i règim de funcionament establits en este decret.  
  
2. Correspon a la Comissió Delegada del Consell per a la Ciència, la Tecnologia i la Innovació l'exercici de les funcions següents:  
a) L'orientació i coordinació de les polítiques de ciència, tecnologia i innovació de les distintes conselleries competents en coherència amb les polítiques nacional i europea.  
b) L'estudi i l'anàlisi dels eixos bàsics a incorporar en la mateixa estratègia de ciència, tecnologia i innovació de la Generalitat a proposta de cada conselleria.  
c) L'avaluació, el seguiment i el control de les línies i actuacions en matèria de ciència, tecnologia i innovació basant-se en sistemes d'indicadors.  
d) Resoldre, per delegació del Consell, els assumptes següents:  
1.º Establiment de les necessitats, reptes i prioritats d'especialització per al desenrotllament econòmic i social basat en el coneixement i la innovació  
2.º Mesures de coordinació i cooperació amb entitats i empreses públiques i privades, en l'àmbit nacional i internacional amb sectors d'I+D.   
3.º Avaluació i seguiment de resultats dels programes d'investigació, desenrotllament tecnològic i innovació del sector públic.  
e) Qualssevol altres funcions relacionades amb l'àmbit de la seua competència o que els siguen atribuïdes per la normativa vigent o per la que es dicte en el futur, així com les que li encomane el Consell, per mandat específic o disposició de caràcter general, i les que li deleguen els òrgans amb competència en les matèries delegades.  
  
Article 2. Composició de la Comissió Delegada del Consell per a la Ciència, la Tecnologia i la Innovació   
1. La Comissió Delegada del Consell per a la Ciència, la Tecnologia i la Innovació està integrada pel:  
a) Presidència: la persona titular de la conselleria competent en matèria d'innovació tecnològica.  
b) Vicepresident: la persona titular de la conselleria competent en matèria de ciència.  
c) Vocals:  
1.º Les persones titulars de les conselleries competents en les matèries següents: indústria, economia, educació, hisenda, sanitat, agricultura, pesca i alimentació, territori i medi ambient.  
2.º Les persones titulars de les secretaries autonòmiques amb competències en matèria d'indústria, energia, universitat, ciència, turisme, economia, ocupació, hisenda, sanitat, agricultura, pesca i alimentació, territori, medi ambient, i telecomunicacions i tecnologies de la informació.  
Exercirà les funcions de Secretaria Tècnica de la comissió, la persona titular de la secretaria autonòmica amb competència en matèria d'investigació industrial i innovació, que elaborarà les actes de les reunions i les custodiarà.  
2. En funció dels assumptes a tractar, la Presidència de la comissió podrà convocar a les seues sessions els responsables de les distintes conselleries que no en siguen membres, així com els responsables dels organismes, entitats i empreses dependents de l'Administració de la Generalitat o d'aquelles altres entitats o institucions amb competències en la matèria.  
  
Article 3. Funcionament de la Comissió Delegada del Consell per a la Ciència, la Tecnologia i la Innovació  
1. La Presidència de la comissió fixarà l'orde del dia de les seues sessions, el qual estarà integrat pels assumptes proposats pels seus membres.  
2. En la resta, la comissió ajustarà el seu funcionament a allò que s'ha previst per al Consell en els articles 22 i 23 de la Llei del Consell.  
3. La comissió es reunirà, almenys, semestralment, sense perjuí que puga ser convocada per la Presidència amb major freqüència.  
4. La comissió podrà demanar l'assessorament de l'Oficina de Projectes Empresarials d'I+D+I, i de la seua Comissió Tècnica permanent, així com de la Secretaria Tècnica de l'Alt Consell Consultiu en I+D+I de la Presidència de la Generalitat.  
  
DISPOSICIÓ ADDICIONAL  
  
Única. Regla de no gasto  
La implementació i el posterior desplegament d'este decret no podrà tindre cap incidència en la dotació de tots i de cada un dels capítols de gasto del pressupost de la Generalitat, i, en tot cas, haurà de ser atés amb els mitjans personals i materials de la conselleria competent per raó de la matèria.  
  
DISPOSICIÓ DEROGATÒRIA   
  
Única. Derogació normativa  
Este decret deroga totes les normes del mateix rang o d'un rang inferior que s'oposen a este. Queda expressament derogat el Decret 104/2008, d'11 de juliol, del Consell, pel qual es va crear i regular la Comissió Delegada del Consell per a la Investigació Científica i Desenrotllament Tecnològic.  
  
DISPOSICIÓ FINAL   
  
Única. Entrada en vigor   
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 3 de maig de 2013  
  
El president de la Generalitat,  
ALBERTO FABRA PART  
  
El conseller d'Economia, Indústria, Turisme i Ocupació,  
MÁXIMO BUCH TORRALVA


Còpia Permalink ELI